VDSS Sklep Psp 126/2024
Sodna praksa Višjega delovnega in socialnega sodišča, 2024-09-04

mag. Lilijana Strban (preds.), Edo Škrabec (poroč.), mag. Biserka Kogej Dmitrovič

pravnomočna sodna odločba - predlog za dopustitev revizije - poseben sklep o stroških

Tožena stranka odmere stroškov ne izpodbija, temveč je očitno vložila pritožbo iz razloga, ker se ne strinja s pravnomočno odločitvijo sodišča o sami vsebini spora. Pri tem posebej izpostavlja, da je zoper pravnomočno sodbo vložila predlog za dopustitev revizije. S tem v zvezi pritožbeno sodišče poudarja, da sama vložitev predloga za dopustitev revizije ne vpliva na odločitev o povrnitvi stroškov postopka.2 Ključna je pravnomočna sodba in na podlagi te sodbe je bil izdan izpodbijani sklep, s katerim je sodišče prve stopnje utemeljeno toženi stranki naložilo, da tožniku povrne stroške postopka.

Pritožba se zavrne in se potrdi sklep sodišča prve stopnje.

1. Sodišče prve stopnje je z izpodbijanim sklepom odločilo, da je tožena stranka dolžna tožniku v roku 15 dni povrniti stroške postopka v višini 11,50 EUR, v primeru zamude z zakonskimi zamudnimi obrestmi, ki tečejo od prvega dne po poteku 15 dnevnega roka dalje do plačila.

2. Zoper sklep je pritožbo vložila tožena stranka zaradi zmotne uporabe materialnega prava in zmotne in nepopolne ugotovitve dejanskega stanja. V pritožbi navaja, da ker je odločitev sodišča prve stopnje v sodbi opr. št. III Ps 506/2023 z dne 26. 10. 2023 in tudi v sodbi pritožbenega sodišča opr. št. Psp 45/2024 z dne 10. 4. 2024 materialnopravno zmotna, je posledično napačna tudi odločitev sodišča prve stopnje o stroških postopka. Po mnenju tožene stranke je tožbeni zahtevek neutemeljen in je v takem primeru stroške dolžan nositi tožnik. Tožena stranka tudi pojasnjuje, da je zoper sodbo pritožbenega sodišča opr. št. Psp 45/2024 z dne 10. 4. 2024 vložila predlog za dopustitev revizije. Pritožbenemu sodišču predlaga, da izpodbijani sklep spremeni tako, da odloči, da tožnik svoje stroške postopka krije sam, podrejeno pa, da izpodbijani sklep razveljavi ter zadevo vrne sodišču prve stopnje v ponovno odločanje.

4. Po preizkusu zadeve pritožbeno sodišče ugotavlja, da je sodišče prve stopnje z izpodbijanim sklepom odločilo o višini stroškov postopka. Odločitev je sprejelo na podlagi četrtega odstavka 163. člena Zakona o pravdnem postopku (v nadaljevanju: ZPP),

kjer je določeno, da o zahtevi za povrnitev stroškov odloči sodišče v sodbi ali v sklepu, s katerim se konča postopek pred njim. V sodbi ali sklepu, s katerim se konča postopek, lahko sodišče odloči le, katera stranka nosi stroške postopka in v kakšnem deležu. V takem primeru se sklep o višini stroškov izda po pravnomočnosti odločitve o glavni stvari. Sklep o višini stroškov lahko izda tudi strokovni sodelavec ali sodniški pomočnik. Zoper ta sklep je dovoljena pritožba, o kateri odloča višje sodišče. Pritožba ne zadrži izvršitve.

5. O glavni stvari je bilo odločeno s sodbo III Ps 506/2023 z dne 26. 10. 2023, ki je bila potrjena s sodbo pritožbenega sodišča, opr. št. Psp 45/2024 z dne 10. 4. 2024. Iz III. odstavka prvostopenjske sodbe, ki je postala pravnomočna, izhaja, da je tožena stranka dolžna tožniku povrniti stroške postopka. Sodišče prve stopnje je tako na temelju pravnomočne odločitve izdalo izpodbijani sklep, s katerim je odločilo o višini stroškov, ki jih je dolžna tožniku povrniti tožena stranka.

6. Tožena stranka odmere stroškov ne izpodbija, temveč je očitno vložila pritožbo iz razloga, ker se ne strinja s pravnomočno odločitvijo sodišča o sami vsebini spora. Pri tem posebej izpostavlja, da je zoper pravnomočno sodbo vložila predlog za dopustitev revizije. S tem v zvezi pritožbeno sodišče poudarja, da sama vložitev predloga za dopustitev revizije ne vpliva na odločitev o povrnitvi stroškov postopka.

Ključna je pravnomočna sodba in na podlagi te sodbe je bil izdan izpodbijani sklep, s katerim je sodišče prve stopnje utemeljeno toženi stranki naložilo, da tožniku povrne stroške postopka.

7. Ker sodišče prve stopnje tudi ni zagrešilo kršitev, na katere pritožbeno sodišče na podlagi drugega odstavka 350. člena ZPP pazi po uradni dolžnosti, je pritožbeno sodišče na podlagi 2. točke 365. člena ZPP pritožbo tožene stranke kot neutemeljeno zavrnilo in potrdilo izpodbijani sklep sodišča prve stopnje.

Glej sklep II Cp 1027/2022 z dne 21. 7. 2022.

Zakon o pravdnem postopku (1999) - ZPP  - člen 163, 163/4, 365, 365-2

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.